**Jelentős magyar szerepvállalás a nemzetközi reklám önszabályozásban**!

Azonnali közlésre!

**Új elnökséget választott az Önszabályozó Szervezetek Európai Szövetsége (EASA). Ír elnöknőt választottak, Orla Towney az ír reklámönszabályozó szervezet vezetőjének (ASAI) személyében. Gerendi Zsolt ÖRT főtitkár - Tamara Daltroff EACA ügyvezető mellett - alelnöki pozíciót lát el a következő két évben. Fazekas Ildikó, az ÖRT igazgatója pedig az** **Önszabályozó Szervezetek Nemzetközi Szövetsége (ICAS) igazgatótanácsának tagja.**

Az EASA a huszonnyolc európai ország reklám önszabályozó szervezetét képviseli, de a reklámipar mindhárom területét (reklámozói, ügynökségi és médiaoldal) képviselő szakmai szervezeteket is tagjai között tudhatja. A széleskörű tagságnak köszönhetően a reklámipart érintő és a reklám önszabályozására vonatkozó kérdésekben biztosított az ipar együttes fellépése.  Az önszabályozó szervezetek csapata rendkívül összetartó, a tudás megosztása – pl. influencer marketing, az AI etikus használata vagy a zöld állítások témaköre - jelentősen hozzájárul a szervezetek további fejlődéséhez.  Nem véletlen, hogy a hiteles, erős önszabályozó szervezetek által felépített reklám önszabályozás rendszerét a jogalkotók is komolyan veszik, egyre több jogszabály - például „társszabályozás” keretében – működik együtt velük.

Az elnök mindig egy-egy ország önszabályozó szervezetétől érkezik. Az ír Orla Towney az ASAI vezetője a spanyol AUTOCONTROL igazgatóját váltja. Gerendi Zsolt alelnökként a magyar önszabályozó szervezetet (ÖRT), Tamara Daltroff szintén alelnökként az Európai Kommunikációs Ügynökségek Szövetségét (EACA) képviseli, a kincstárnok pedig Conor Murray a European Group of Television Advertisers (EGTA) képviselője.  Köszöntő beszédében az új elnök a reklám fogyasztókba vetett bizalmának az etikus reklámozási gyakorlaton keresztüli erősítését, a digitális reklámvilág változásait, a jogalkotókkal és a reklámszakma képviselőivel történő hatékony együttműködést, az önszabályozó reklám szervezetek digitális működésének fejlesztését emelti ki fő feladatként. „A folytonosság lesz az egyik vezérszavam a jövőre nézve. Miért a folytonosság? Mert az alapokat egyrészt az EASA 30 éves jubileumi nyilatkozatával a proaktív és hatékony reklám-önszabályozásért és a társadalmilag felelős reklámozás erősítéséért Európában, másrészt a 2023-2025-ös cselekvési tervvel, amelynek megvalósítása félidejében vagyunk, már lefektettük. A folyamatosság azonban nem jelent stagnálást, éppen ellenkezőleg, egy dinamikusan felfelé ívelő pályán vagyunk, amit az új elnökség a vezetésemmel követni fog.” - jelentette ki Orla Towney az EASA új elnöke.

Gerendi Zsolt ÖRT főtitkár személyében magyar alelnöke lesz az európai szervezetnek, aki helyi reklámönszabályozó szervezeteket képviseli majd. „Nagy megtiszteltetés számomra ez a tisztség, amely elismerése annak a munkának melyet az ÖRT Titkársága végez közösen a tagjainkkal itthon és annak az aktív szerepvállalásnak, amit eddig is folytattunk és a jövőben is képviselni fogunk az európai szervezetben” – nyilatkozta Gerendi Zsolt.

Fazekas Ildikó az ÖRT igazgatója – korábbi EASA elnök és elnökségi tag – az európai szervezetet is tagjai között tudó Önszabályozó Szervezetek Nemzetközi Szövetsége (ICAS) igazgatóságának tagjaként segíti a szervezet munkáját. „Büszke vagyok arra, hogy ennyi év után még mindig számítanak rám a nemzetközi önszabályozás területén, javaslataimat és észrevételeimet hasznosnak tartják. Most egy kicsit más szerepem lesz, hiszen a stabil európai szervezetünk mellett most a világszervezetünk pozíciójának erősítésén kell dolgoznom, számos kiváló szakemberrel együtt – nyilatkozta Fazekas Ildikó.